text: পিএসজি বনাম রিয়ালের লড়াইটা হবে সমানে সমান – SportsTier Bangla
  Home| ফুটবল|পিএসজি বনাম রিয়ালের লড়াইটা হবে সমানে সমান
  জনপ্রিয় মত হচ্ছে, বুধবার রাতের ম্যাচ রোনাল্ডো বনাম নেমারের দ্বৈরথ। বৃহত্তর ক্যানভাসে দ্বৈরথ বিবিসি (বেল, বেঞ্জেমা, ক্রিশ্চিয়ানো) বনাম এমসিএন (এমবাপে, কাভানি, নেমার)-এর। দু'দলের তারকা ত্রয়ীর মধ্যেই যদিও মধুচন্দ্রিমা কেটে গিয়েছে। রিয়ালে বেঞ্জেমা চাপে রয়েছেন। দর্শকদের বিদ্রুপের মুখেও পড়তে হচ্ছে বিতর্কের জন্য। বেল চোট সারিয়ে ফিরছেন। তেমনই পিএসজি-তে নেমার এবং কাভানির মধ্যে ব্যক্তিত্বের সঙ্ঘাত রয়েছে। তবে কাভানি দুরন্ত ফর্মে রয়েছেন। রোনাল্ডোর মতোই নেমার একা ম্যাচের ভাগ্য গড়ে দিতে পারেন। পিএসজি-তে অ্যাঞ্জেল দি'মারিয়ার ফর্ম আক্রমণ ভাগকে আরও সচল করে তুলতে পারে।
  • রেটিং: রিয়াল ৯ পিএসজি ৯
  গোলকিপার বনাম গোলকিপার
  কয়েক বছর আগে দাভিদ দ্য হিয়া প্রায় যোগ দিয়ে ফেলেছিলেন রিয়াল মাদ্রিদে। যে ভাবেই হোক রিয়াল মাদ্রিদে টিকে গিয়েছেন কেলর নাভাস (বাঁ দিকের ছবিতে)। জিনেদিন জিদান তাঁর উপর ভরসা রাখেন। নাভাস মানসিক ভাবে শক্তিশালী, দ্রুত নড়াচড়া করতে পারেন, চাপের মুখে অতন্দ্র প্রহরী। তাঁর প্রতিদ্বন্দ্বী প্যারিস সঁ জারমঁ-র আলফোঁস আহিওলা (ডান দিকে) ফরাসি লিগে অর্ধেকের বেশি ম্যাচে গোল খাননি। চলতি চ্যাম্পিয়ন্স লিগেও রেকর্ড ভাল। ডিস্ট্রিবিউশন ভাল নয়, চাপের মুখে মাঝেমধ্যে নড়বড়ে দেখাতে পারে।
  • রেটিং: রিয়াল ৭ পিএসজি ৬.৫
  রক্ষণ বনাম রক্ষণ
  রিয়াল মাদ্রিদ রক্ষণে চলতি মরসুমে নতুন তারকা নাচো (বাঁ দিকের ছবিতে)। তাঁর উপরেই নেমারকে আটকানোর গুরুদায়িত্ব থাকবে বুধবার রাতের ম্যাচে। সঙ্গে থাকছেন রাফায়েল ভারান, সের্জিও র‌্যামোস, মার্সেলো। তবে মার্সেলোকে ফিট দেখাচ্ছে না। ভারান খুব ভাল ফর্মে নেই। র‌্যামোস-ও আগের মতো অপ্রতিরোধ্য নন। তুলনায় পিএসজি-র রক্ষণ অনেক মজবুত। লরাঁ ব্লঁ বা কার্লো আনচেলোত্তির মতো তারকা কোচ না হলেও উনাই এমেরি তারুণ্য দিয়ে জমাট রক্ষণ সাজিয়েছেন। ২৩ বছর বয়সেই মারকুইনোস (ছবিতে ডান দিকে) বিশ্বের অন্যতম সেরা সেন্টার ব্যাক হয়ে উঠেছেন। আর এক তরুণ তুর্কী প্রেসনেল কিম্পেম্বে নজর কেড়েছেন। সঙ্গে আছেন শূন্যে অতুলনীয়, অভিজ্ঞ থিয়াগো সিলভা।
  • রেটিং: রিয়াল ৬ পিএসজি ৮.৫
  মাঝমাঠ বনাম মাঝমাঠ
  গ্যারেথ বেল এবং বিবিসি (বেল, বেঞ্জেমা, রোনাল্ডো) ফেরায় রিয়ালের রক্ষণ আবার চার জনের থেকে তিনে নেমে এসেছে। যার অর্থ, প্রতিভাবান ইস্কোর জায়গা হওয়া কঠিন। তাতে বল পজেশন ধাক্কা খেতে পারে। রিয়ালের মাঝমাঠকে নেতৃত্ব দেবেন সেই টোনি ক্রুস (বাঁ দিকের ছবিতে)। কাসেমিরো থাকবেন ক্রুস এবং লুকা মড্রিচের সামনে। পিএসজি-র মার্কো ভেরাত্তি (ছবিতে ডান দিকে) এবং আদ্রিয়াঁ হাবিও-কে বিশ্বের অন্যতম সেরা মিডফিল্ডার ধরা হচ্ছে। আক্রমণের ক্ষেত্রে পিএসএজি শক্তিশালী কিন্তু প্রশ্ন রয়েছে রক্ষণের দক্ষতা নিয়ে।
  • রেটিং: রিয়াল ৮ পিএসজি ৭
  ম্যানেজার বনাম ম্যানেজার
  প্রথম দু'বছরে জিনেদিন জিদানের (বাঁ দিকের ছবিতে) যা রেকর্ড, রিয়ালের ইতিহাসে কোনও ম্যানেজারের নেই। তবু লা লিগায় সাম্প্রতিক ব্যর্থতায় তাঁকে সরানোর দাবি উঠে গিয়েছে। জিদানের সব চেয়ে বড় শক্তি হচ্ছে, নিজে তারকা হয়েও ম্যানেজার হিসেবে ফুটবলারদের কথা শোনেন। ব্যক্তিত্বের সঙ্ঘাতে জড়ান না। প্রশ্ন উঠেছে তাঁর ট্যাকটিক্যাল প্রজ্ঞা নিয়ে। তাঁর প্রতিদ্বন্দ্বী উনাই এমেরি ২০১৬-তে যোগ দেন পিএসজি-তে। চ্যাম্পিয়ন্স লিগে বার্সেলোনাকে ধরাশায়ী করেছেন, আবার হঠাৎ ছন্দ হারিয়ে ফরাসি লিগ হারিয়েছেন মোনাকোর কাছে। রণনীতিতে চমক না দিতে পারলেও ফর্ম না থাকলে তারকাদের বসাতে দ্বিধা করেন না।